CELEX: 32012D0628
Language: da
Date: 2012-10-05 00:00:00
Title: 2012/628/EU: Kommissionens gennemførelsesafgørelse af 5. oktober 2012 om anerkendelse af, at USA's retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer  EØS-relevant tekst

9.10.2012   
            
            
               DA
            
            
               Den Europæiske Unions Tidende
            
            
               L 274/32
            
         KOMMISSIONENS GENNEMFØRELSESAFGØRELSE
   af 5. oktober 2012
   om anerkendelse af, at USA's retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer
   (EØS-relevant tekst)
   (2012/628/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 5, stk. 6, og
   ud fra følgende betragtninger:
   
               (1)
            
            
               Den 12. juni 2009 gav Kommissionen Det Europæiske Værdipapirtilsynsudvalg (CESR), hvis opgaver er blevet overtaget af Den Europæiske Værdipapir- og Markedstilsynsmyndighed (ESMA), der er oprettet den 1. januar 2011 i medfør af Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed) (2), et mandat og anmodede om teknisk rådgivning med hensyn til den tekniske evaluering af USA's retlige og tilsynsmæssige rammer vedrørende kreditvurderingsbureauer.
            
         
               (2)
            
            
               I sin første udtalelse, der blev afgivet den 21. maj 2010, pegede CESR på to områder (vedrørende kvaliteten af kreditvurderingsmetoder og kreditvurderinger og vedrørende offentliggørelse af kreditvurderinger), hvor der er betydelige forskelle mellem rammerne i USA og i Unionen. Efter ikrafttrædelsen af Dodd-Frank Wall Street Reform and Consumer Protection Act den 21. juli 2010 har ESMA efterfølgende ajourført sin tekniske rådgivning over for Kommissionen og oplyst, at USA's retlige og tilsynsmæssige rammer vedrørende kreditvurderingsbureauer nu kan anses for at være ækvivalente med forordning (EF) nr. 1060/2009.
            
         
               (3)
            
            
               Ifølge artikel 5, stk. 6, andet afsnit, i forordning (EF) nr. 1060/2009 skal opfyldelsen af tre betingelser undersøges, for at et tredjelands retlige og tilsynsmæssige rammer kan anses for at være ækvivalente med forordning (EF) nr. 1060/2009.
            
         
               (4)
            
            
               I henhold til den første betingelse skal kreditvurderingsbureauer i det pågældende tredjeland være underlagt krav om godkendelse eller registrering og effektivt løbende tilsyn og håndhævelse. USA's retlige og tilsynsmæssige rammer vedrørende kreditvurderingsbureauer udgøres af Credit Rating Agency Reform Act of 2006 (»Rating Agency Act«), som har til formål at forbedre kvaliteten af kreditvurderinger for at forbedre investorbeskyttelsen og tilgodese almenhedens interesse ved at fremme ansvarlighed, gennemsigtighed og konkurrence i kreditvurderingsbranchen, og § 15E (3), § 17 (4) og § 21B(a) (5) i Securities Exchange Act (»Exchange Act«). De dispositive bestemmelser i Rating Agency Act har været anvendt, siden Securities and Exchange Commission (SEC) i juni 2007 vedtog en række bestemmelser om gennemførelse af et registrerings- og tilsynsprogram for kreditvurderingsbureauer, der bliver registreret som nationalt anerkendte statistiske kreditvurderingsorganer (Nationally Recognized Statistical Ratings Organizations (NRSRO)). Kreditvurderingsbureauer skal for at kunne anvende deres kreditvurderinger til reguleringsmæssige formål lade sig registrere hos SEC og overvåges derefter løbende af SEC. SEC har en lang række tilsynsbeføjelser, der giver den mulighed for at undersøge, om kreditvurderingsbureauer overholder deres retlige forpligtelser. I disse beføjelser indgår beføjelser til at få adgang til dokumenter, til at foretage undersøgelser og til at foretage kontrol på stedet samt beføjelser til at kræve adgang til udskrifter af telefonsamtaler og elektronisk kommunikation. SEC kan udøve disse beføjelser ikke blot over for kreditvurderingsbureauer, men også over for andre personer, der beskæftiger sig med kreditvurderingsaktiviteter. I henhold til § 15E(p)(3)(A) i Exchange Act skal SEC foretage en undersøgelse af hver NRSRO mindst en gang om året og aflægge beretning om resultaterne af undersøgelserne (6). Hvis SEC har konstateret, at en NRSRO ikke har overholdt samtlige forpligtelser, der er fastlagt i de relevante retlige rammer, kan den anvende en hel række forskellige tilsynsforanstaltninger for at standse overtrædelsen. Blandt disse foranstaltninger kan nævnes beføjelsen til at trække registreringen tilbage, suspendere anvendelsen af kreditvurderinger til reguleringsmæssige formål og pålægge kreditvurderingsbureauerne at ophøre med overtrædelsen. SEC kan også pålægge kreditvurderingsbureauer strenge sanktioner for ikke at overholde de relevante krav. NRSRO'er er således omfattet af effektivt løbende tilsyn og håndhævelse. I samarbejdsaftalen mellem ESMA og SEC er der bestemmelser om informationsudveksling om håndhævelses- og tilsynsforanstaltninger truffet over for kreditvurderingsbureauer med grænseoverskridende aktiviteter.
            
         
               (5)
            
            
               I henhold til den anden betingelse skal kreditvurderingsbureauer i det pågældende tredjeland være underlagt bindende bestemmelser, der er ækvivalente med bestemmelserne i artikel 6-12 og bilag I i forordning (EF) nr. 1060/2009. USA's retlige og tilsynsmæssige rammer opfylder målsætningerne i forordning (EF) nr. 1060/2009 vedrørende håndteringen af interessekonflikter, de organisatoriske processer og procedurer, som et kreditvurderingsbureau skal have på plads, kvaliteten af vurderinger og vurderingsmetoder, fremlæggelse af kreditvurderinger og den generelle og periodiske offentliggørelse af kreditvurderingsaktiviteter. USA's rammer giver således en ækvivalent beskyttelse, når det kommer til integritet, gennemsigtighed, god styring af kreditvurderingsbureauer og pålidelighed af kreditvurderingsaktiviteter.
            
         
               (6)
            
            
               I henhold til den tredje betingelse skal det pågældende tredjelands retsforskrifter forhindre indblanding fra tredjelandets tilsynsmyndigheder og øvrige offentlige myndigheder i indholdet af kreditvurderingerne og metoderne. I den forbindelse må SEC eller andre offentlige myndigheder i USA i henhold til lovgivningen ikke øve indflydelse på kreditvurderingernes indhold og kreditvurderingsmetoderne.
            
         
               (7)
            
            
               På baggrund af de gennemgåede faktorer kan betingelserne i artikel 5, stk. 6, andet afsnit, i forordning (EF) nr. 1060/2009 anses som opfyldt af USA's retlige og tilsynsmæssige rammer for kreditvurderingsbureauer. USA's retlige og tilsynsmæssige rammer for kreditvurderingsbureauer bør derfor anses for at være ækvivalente med de retlige og tilsynsmæssige rammer indført ved forordning (EF) nr. 1060/2009. Kommissionen vil i samarbejde med ESMA fortsat følge med i udviklingen i USA's retlige og tilsynsmæssige rammer for kreditvurderingsbureauer og opfyldelsen af de betingelser, som danner grundlag for denne afgørelse.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Men henblik på anvendelse af artikel 5 i forordning (EF) nr. 1060/2009 anses USA's retlige og tilsynsmæssige rammer for kreditvurderingsbureauer for at være ækvivalente med kravene i forordning (EF) nr. 1060/2009.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 5. oktober 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 302 af 17.11.2009, s. 1.
   
      (2)  EUT L 331 af 15.12.2010, s. 84.
   
      (3)  15 U.S.C.78o-7.
   
      (4)  15 U.S.C.78q.
   
      (5)  15 U.S.C.78u-2.
   
      (6)  Jf. den sammenfattende rapport om SEC's undersøgelser af hver NRSRO af september 2011.